钦定古今图书集成/明伦汇编/官常典/第595卷 > 杨宏
## 钦定古今图书集成/明伦汇编/官常典/第595卷 > 杨宏

按《明外史》本传：“宏字希仁，西安左卫人。初为诸生，通
经史，负才气。后嗣世职本卫指挥使。弘治初，擢掌卫
事，练士马，均力役，抑豪强，军政清肃。部下有愬失马
者，宏曰：‘去，盗将还汝’。明日，果遗马空室中，以才檄守
红城，寻守备固原。十四年，小王子大举入寇，官军败
绩于孔坝沟，宏罪当戍。总制秦纮为言，乃命立功自”
赎。后杨一清为巡抚，复荐宏知兵。诏授指挥佥事，隶
一清部下。正德二年再以荐擢署都指挥佥事，复守
备固原。一清筑边墙，宏经度有劳。寻改掌陕西都司
事。汉南盗起，讨平之，以右参将协守松潘。五年冬，就
擢副总兵。番酋雪郎王为乱，督兵擒斩以徇。明年，大
盗鄢本恕等猖獗，进宏署都督佥事，充总兵官，移镇
成都。已，本恕就擒，方四自贵州来犯。宏等遣兵讨破
之，贼复奔贵州。又明年，宏督都指挥李荫、副使张敏
等击贼廖麻子、曹甫于营山、蓬州间。贼大败，斩首千
三百有奇。既而廖麻子并有甫众，连陷荣昌、铜梁、绵
竹、乐至、金堂诸县。宏军数败，被劾，落职闲住。十年用
荐起故官，佥书南京右府。武宗储位尚虚，宏以为言，
不报。明年召入后府，分典三千营操练。世宗嗣位，充
总兵官，督漕运，镇守淮、扬。时漕政多坏，宏细心经画，
多所厘正。漕舟故有轻赍银，为舟车僦费。后尽入之
官，致领运者益困。以宏请，还给如故事。漕舟至通州，
典仓吏卒例索苇席。费虽少，繁积不赀。宏悉禁止。居
六年，进署都督同知，仍领漕事。宏以“天下军官五年
一黜陟，独漕运官、户、兵二部岁一考选，抚、按官辄行
更置，而五岁大计复预，致斥汰者众。领运缺人。请自
今岁一报绩，三年考选，免其五年大计。”从之。淮安大
饥，建请节民力，宽商税，弛盐禁，减漕粮。复乞帑金易
米煮糜，存活万人。九年改佥书南京中府。淮父老泣
送载途。寻为都给事中张润身等所劾，诏罢归。道出
淮安，部下军民相率涕泣追送，立“生祠”祀焉。